CELEX: 62015CN0519
Language: el
Date: 2015-09-25 00:00:00
Title: Υπόθεση C-519/15 P: Αίτηση αναιρέσεως που κατέθεσε στις 25 Σεπτεμβρίου 2015 η Trafilerie Meridionali SpA κατά της αποφάσεως που εξέδωσε το Γενικό Δικαστήριο (έκτο τμήμα) στις 15 Ιουλίου 2015 στην υπόθεση T-422/10

7.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/23
            
         Αίτηση αναιρέσεως που κατέθεσε στις 25 Σεπτεμβρίου 2015 η Trafilerie Meridionali SpA κατά της αποφάσεως που εξέδωσε το Γενικό Δικαστήριο (έκτο τμήμα) στις 15 Ιουλίου 2015 στην υπόθεση T-422/10
   (Υπόθεση C-519/15 P)
   (2015/C 406/24)
   Γλώσσα διαδικασίας: η ιταλική
   
      Διάδικοι
   
   
      Αναιρεσείουσα: Trafilerie Meridionali SpA (εκπρόσωποι: P. Ferrari και G. M. T. Lamicela, δικηγόροι)
   
      Αναιρεσίβλητη: Ευρωπαϊκή Επιτροπή
   
      Αιτήματα
   
   Η αναιρεσείουσα ζητεί από το Δικαστήριο:
   
               —
            
            
               να αναιρέσει την απόφαση κατά το μέρος που απορρίπτει τον λόγο ακυρώσεως κατά τον οποίο το Club Europa δεν μπορεί να καταλογιστεί στην Trame (ούτε) κατά το διάστημα από τις 9.10.2000 έως τις 19.9.2002, καθώς και κατά το μέρος που αφορά το επιβληθέν στην αναιρεσείουσα πρόστιμο (σημεία 3 και 4 του διατακτικού), και, ως εκ τούτου, να δεχθεί τα σχετικά αιτήματα που υπέβαλε η αναιρεσείουσα στο πλαίσιο της πρωτοβάθμιας δίκης ενώπιον του Γενικού Δικαστηρίου, επίσης όσον αφορά το πρόστιμο· επικουρικά, να αναιρέσει την απόφαση κατά τα προεκτεθέντα μέρη και να αναπέμψει την υπόθεση στο Γενικό Δικαστήριο προκειμένου αυτό να αποφανθεί επί της ουσίας υπό το πρίσμα των υποδείξεων του Δικαστηρίου·
            
         
               —
            
            
               να αναιρέσει την απόφαση κατά το μέρος που απορρίπτει τον λόγο ακυρώσεως κατά τον οποίο πρέπει να χορηγηθεί επίσης στην Trame το ευεργέτημα της μειώσεως του προστίμου λόγω ελλείψεως φοροδοτικής ικανότητας κατ’ εφαρμογήν της αρχής της ίσης μεταχειρίσεως, καθώς και κατά το μέρος που αφορά το επιβληθέν στην αναιρεσείουσα πρόστιμο (σημεία 3 και 4 του διατακτικού), και, ως εκ τούτου, να δεχθεί τα σχετικά αιτήματα που υπέβαλε η αναιρεσείουσα στο πλαίσιο της πρωτοβάθμιας δίκης ενώπιον του Γενικού Δικαστηρίου, μεταξύ άλλων όσον αφορά το πρόστιμο· επικουρικώς, να αναιρέσει την απόφαση κατά τα προεκτεθέντα μέρη και να αναπέμψει την υπόθεση στο Γενικό Δικαστήριο προκειμένου αυτό να αποφανθεί επί της ουσίας υπό το πρίσμα των υποδείξεων του Δικαστηρίου·
            
         
               —
            
            
               να αναιρέσει την απόφαση κατά το μέρος που αφορά τον υπολογισμό του επιβληθέντος στην Trame προστίμου (σημείο 3 του διατακτικού), αποφαινόμενο αμετακλήτως επί της επίμαχης διαφοράς· επικουρικά, να αναιρέσει την απόφαση κατά το προεκτεθέν μέρος και να αναπέμψει την υπόθεση στο Γενικό Δικαστήριο προκειμένου αυτό να αποφανθεί επί της ουσίας υπό το πρίσμα των υποδείξεων του Δικαστηρίου·
            
         
               —
            
            
               να αναιρέσει την απόφαση κατά το μέρος που ορίζει ότι η Trame φέρει τα δικαστικά της έξοδα όσον αφορά την πρωτοβάθμια δίκη, υπόθεση T-422/10 (σημείο 5 του διατακτικού), και να καταδικάσει την Επιτροπή στα εν λόγω έξοδα ή τουλάχιστον σε μέρος τους·
            
         
               —
            
            
               να καταδικάσει την Επιτροπή στα δικαστικά έξοδα·
            
         
               —
            
            
               να διαπιστώσει ότι το Γενικό Δικαστήριο παρέβη την υποχρέωσή του να εκδικάσει εντός εύλογης προθεσμίας τη διαφορά που έφερε ενώπιόν του η αναιρεσείουσα, υπόθεση T-422/10, κατά τα προβλεπόμενα στο άρθρο 47, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης·
            
         
               —
            
            
               να λάβει οποιοδήποτε άλλο μέτρο κρίνει σκόπιμο.
            
         
      Λόγοι αναιρέσεως και κύρια επιχειρήματα
   
   
               1.
            
            
               
                  Πρώτος λόγος: επί του καταλογισμού του Club Europa στην Trame. Παραμόρφωση των αποδεικτικών στοιχείων. Προδήλως παράλογη ερμηνεία και αξιολόγησή τους.
               Το Γενικό Δικαστήριο υπέπεσε σε πλάνη περί το δίκαιο απορρίπτοντας τον λόγο ακυρώσεως κατά τον οποίο το Club Europa δεν μπορεί να καταλογιστεί στην Trame (ούτε) κατά το διάστημα από τις 9.10.2000 έως τις 19.9.2002 λόγω παραμορφώσεως των αποδεικτικών στοιχείων ή λόγω προδήλως παράλογης ερμηνείας και αξιολογήσεώς τους. Υπό το πρίσμα αυτό, η απόφαση πάσχει επίσης κατά το μέρος που αφορά την κύρωση που επιβλήθηκε στην αναιρεσείουσα.
            
         
               2.
            
            
               
                  Δεύτερος λόγος: επί της μη χορηγήσεως στην Trame του ευεργετήματος της μειώσεως του προστίμου λόγω ελλείψεως φοροδοτικής ικανότητας. Ελαττωματική αιτιολογία. Παράβαση του άρθρου 36 και του άρθρου 53, παράγραφος 1, του Οργανισμού του Δικαστηρίου. Παράβαση του άρθρου 117 του Κανονισμού Διαδικασίας του Δικαστηρίου
               Το Γενικό Δικαστήριο υπέπεσε σε πλάνη περί το δίκαιο, αμελώντας να αποσαφηνίσει δεόντως, και διευκρινίζοντας μόνον εμμέσως, τους λόγους απορρίψεως του λόγου ακυρώσεως που αφορούσε παραβίαση της αρχής της ίσης μεταχειρίσεως από την Επιτροπή όσον αφορά τη χορήγηση του ευεργετήματος λόγω της ελλείψεως φοροδοτικής ικανότητας, με αποτέλεσμα η αναιρεσείουσα να μη γνωρίζει τους λόγους στους οποίους στηρίζεται η απόφαση και το Δικαστήριο να μη διαθέτει επαρκή στοιχεία για την άσκηση του ελέγχου του. Από άλλη σκοπιά, το Γενικό Δικαστήριο δεν έλαβε υπόψη στοιχεία καθοριστικής σημασίας προκειμένου να αποφανθεί επί του ζητήματος αυτού. Υπό το πρίσμα αυτό, η απόφαση πάσχει επίσης όσον αφορά την κύρωση που επιβλήθηκε στην αναιρεσείουσα.
            
         
               3.
            
            
               
                  Τρίτος λόγος: επί της μεθοδολογίας που το Γενικό Δικαστήριο εφάρμοσε για τον επανακαθορισμό του προστίμου. Ελαττωματική αιτιολογία. Παράβαση του άρθρου 36 και του άρθρου 53, παράγραφος 1, του Οργανισμού του Δικαστηρίου. Παράβαση του άρθρου 117 του Κανονισμού Διαδικασίας του Δικαστηρίου
               Το Γενικό Δικαστήριο υπέπεσε σε πλάνη περί το δίκαιο, μη παρέχοντας κατάλληλη εξήγηση όσον αφορά τον τρόπο ποσοτικοποιήσεως του προστίμου κατά τον επανακαθορισμό της επιβλητέας στην Trame κυρώσεως και, ιδίως, όσον αφορά το «βάρος» που δόθηκε σε κάθε ένα από τα διάφορα πραγματικά στοιχεία που ασκούν επιρροή συναφώς. Η εν λόγω παράλειψη εμποδίζει, μεταξύ άλλων, να ελεγχθεί αν κατά την ποσοτικοποίηση του προστίμου το Γενικό Δικαστήριο ενήργησε σύμφωνα με την αρχή της ίσης μεταχειρίσεως.
            
         
               4.
            
            
               
                  Τέταρτος λόγος: επί των δικαστικών εξόδων της πρωτοβάθμιας δίκης ενώπιον του Γενικού Δικαστηρίου
               Η αποδοχή ενός ή αμφοτέρων των λόγων αναιρέσεως που εκτίθενται στις ενότητες Α και Β του δικογράφου της αιτήσεως αναιρέσεως θα έχει οπωσδήποτε αντίκτυπο σχετικά με το συμπέρασμα στο οποίο το Γενικό Δικαστήριο κατέληξε στις σκέψεις 411 και 412 της αποφάσεώς του, κατά το οποίο κάθε διάδικος πρέπει να φέρει τα δικαστικά του έξοδα. Ως εκ τούτου, η απόφαση πρέπει να αναιρεθεί επίσης κατά το μέρος που ορίζει ότι η αναιρεσείουσα πρέπει να φέρει τα δικαστικά της έξοδα όσον αφορά τη πρωτοβάθμια δίκη, υπόθεση T-422/10, καταδικαζομένης της Επιτροπής σε αυτά ή τουλάχιστον σε μέρος τους.
            
         
               5.
            
            
               
                  Πέμπτος λόγος: επί του δικαιώματος δικαστικής προστασίας εντός εύλογης προθεσμίας. Παράβαση του άρθρου 47, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης.
               Η Trame διατείνεται ότι το Γενικό Δικαστήριο δεν τήρησε την υποχρέωσή του να εκδικάσει εντός εύλογης προθεσμίας την υπόθεση που έφερε ενώπιόν του η αναιρεσείουσα, υπόθεση T-422/10, και ότι ως εκ τούτου παρέβη το άρθρο 47, παράγραφος 2, του Χάρτη των Θεμελιωδών Δικαιωμάτων της Ευρωπαϊκής Ένωσης.